bluuebunny/crossref_metadata_2025 huggingface dataset:
Συμπεριφορές αποφυγής κατά τη σχολική και εφηβική ηλικία
Authors: Χατζηκυριάκου Γλυκερία
Published: August 2021

Η παρούσα έρευνα αποσκοπούσε στη διερεύνηση της ακαδημαϊκής αυτο-υπονόμευσης και της αποφυγής αναζήτησης βοήθειας στο σχολείο σε μαθητές και μαθήτριες Δημοτικού και Γυμνασίου. Ειδικότερα, διερευνήθηκε η προβλεπτική αξία μιας σειράς ατομικών παραγόντων και παραγόντων πλαισίου στην υιοθέτηση των παραπάνω συμπεριφορών αποφυγής. Επιπλέον, η παρούσα έρευνα επιδίωξε να διερευνήσει το πρότυπο ανάπτυξης της ακαδημαϊκής αυτο-υπονόμευσης και της αποφυγής αναζήτησης βοήθειας από τη μέση σχολική μέχρι και τη μέση εφηβική ηλικία (10-15 ετών). Στην έρευνα συμμετείχαν 712 μαθητές/τριες Δημοτικού (Δ, ΣΤ’ τάξη) και Γυμνασίου (Α’, Γ’ τάξη), από τους οποίους ζητήθηκε να συμπληρώσουν μια σειρά ερωτηματολογίων αυτο-αναφοράς τα οποία εξέταζαν τις παραπάνω μεταβλητές. Για την ανάλυση των δεδομένων της έρευνας με στόχο τον εντοπισμό των προγνωστικών παραγόντων των συμπεριφορών αποφυγής στο σχολείο αλλά και την ανεύρεση των πιθανών αναπτυξιακών διαφορών μεταξύ των μαθητών και μαθητριών στο Δημοτικό και το Γυμνάσιο, διενεργήθηκε μια σειρά αναλύσεων διακύμανσης, κατά βήμα γραμμικών παλινδρομήσεων και αναλύσεων διαδρομών, αρχικά στο σύνολο του δείγματος και στη συνέχεια σε πολλαπλά δείγματα. Στη συνέχεια, με στόχο τη βαθύτερη κατανόηση των συμπεριφορών αποφυγής καθώς και των λόγων που οδηγούν στην υιοθέτησή τους, συλλέχθηκαν ποιοτικά δεδομένα με τη χρήση ημι-δομημένης συνέντευξης σε ομάδες εστίασης οι οποίες συγκροτήθηκαν από μαθητέςήτριες με ευάλωτο προφίλ ως προς την εκδήλωση ακαδημαϊκής αυτο-υπονόμευσης και αποφυγής αναζήτησης βοήθειας. Τα κυριότερα γενικά ευρήματα της παρούσας διατριβής είναι: (α) οι μαθητές/τριες με ευάλωτο γνωστικό προφίλ (π.χ., χαμηλή γνωστική επίδοση, απουσία χρήσης στρατηγικών) και δυσλειτουργικά κίνητρα (π.χ., στόχοι επίδοσης-αποφυγής, αρνητικές πεποιθήσεις για τον εαυτό) είναι εκείνοι/εκείνες που υιοθετούν συχνότερα συμπεριφορές αποφυγής, (β) οι ατομικοί στόχοι μάθησης καθώς και οι αντιλήψεις των μαθητών για μια ουσιαστική σχέση με τον εκπαιδευτικό τους αλλά και για την έμφαση που δίνουν οι γονείς τους στη μάθηση λειτουργούν προστατευτικά στην εκδήλωση συμπεριφορών αποφυγής μέσω των ατομικών τους στόχων μάθησης (γ) οι πεποιθήσεις των μαθητών για τις αρνητικές συνέπειες της αναζήτησης βοήθειας αποτελούν το βασικότερο παράγοντα πρόβλεψης της αποφυγής αναζήτησης βοήθειας μέσα στην τάξη. Επιπλέον, το δίκτυο όλων των παραπάνω σχέσεων διαφοροποιείται μεταξύ των δύο υπό εξέταση συμπεριφορών αποφυγής και ανάλογα με την τάξη φοίτησης των μαθητών/τριών. Τα ευρήματα συζητώνται σε σχέση με την τρέχουσα θεωρία και έρευνα στη διεθνή βιβλιογραφία και διατυπώνονται οι περιορισμοί της παρούσας έρευνας και προτάσεις για μελλοντική έρευνα.
Μελέτη της πολυχρωμίας της αρχαϊκής γλυπτικής
Authors: Μπίκα Δάφνη
Published: August 2021

Το θέμα της διδακτορικής διατριβής είναι η μελέτη της πολυχρωμίας της αρχαϊκής γλυπτικής στον ελλαδικό χώρο. Η επιλογή του θέματος αποσκοπούσε στη διεύρυνση της εξέτασης των χρωματικών στρωμάτων την περίοδο αυτή. Κι αυτό γιατί οι υπάρχουσες αρχαιομετρικές μελέτες σχετίζονται με μεμονωμένες περιπτώσεις ή μικρά σύνολα γλυπτών. Επιπρόσθετα, οι πολυάριθμες αρχαιολογικές συνθετικές μελέτες αν και ενδελεχείς βασίζονται αποκλειστικά σε μακροσκοπικές παρατηρήσεις των χρωματικών στρωμάτων. Σκοπός της διατριβής είναι η προσέγγιση της πολυχρωμίας των γλυπτών της αρχαϊκής περιόδου με την εφαρμογή μη καταστροφικών φυσικοχημικών μεθόδων εξέτασης και ανάλυσης. Οι μέθοδοι που εφαρμόστηκαν ήταν η οπτική εξέταση (μακροσκοπική και μικροσκοπική παρατήρηση), η Φασματοσκοπία Φθορισμού Ακτίνων Χ και η Φασματοσκοπία Raman. Το υλικό μελέτης της διατριβής είναι 110 δημοσιευμένα λίθινα αρχαϊκά γλυπτά του Εθνικού Αρχαιολογικού Μουσείου με προέλευση από όλο τον ελλαδικό χώρο. Η ενδελεχής μελέτη των ιχνών χρωματικών στρωμάτων οδηγεί στο συμπέρασμα ότι ο χρωματισμός των γλυπτών δεν ήταν αποτέλεσμα απλής εφαρμογής χρωστικών, αλλά αποτελεί προϊόν καλλιτεχνικής δημιουργίας. Ήταν δηλαδή δύο τέχνες, η γλυπτική και η ζωγραφική που συνέβαλαν στην ολοκληρωμένη δημιουργία ενός πλαστικού έργου των αρχαϊκών χρόνων.
Αξιολόγηση διατροφικών παρεμβάσεων που υλοποιούνται από το δάσκαλο με σκοπό τη βελτίωση διαιτητικών συνηθειών και συμπεριφορών παιδιών σχολικής ηλικίας
Authors: Περίκκου Αναστασία
Published: August 2021

Ιδιαίτερα καθοριστικός είναι ο ρόλος της διατροφής ως παράγοντας προαγωγής και διατήρησης της υγείας ιδιαίτερα κατά την παιδική ηλικία. Παρά τη σημαντική θέση στις συστάσεις που κατέχουν τα φρούτα και τα λαχανικά, η συχνότητα κατανάλωσης τους από τα παιδιά παραμένει πολύ χαμηλότερη της συνιστώμενης. Αναγνωρίζοντας την ανάγκη για βελτίωση και υιοθέτηση μιας υγιεινής διατροφικής συμπεριφοράς και ιδιαίτερα της αύξησης της κατανάλωσης φρούτων και λαχανικών, οι παρεμβάσεις στο σχολείο δίνουν ενθαρρυντικά αποτελέσματα, αφού οι δάσκαλοι της τάξης είναι αυτοί που παραδοσιακά διδάσκουν αγωγή υγείας και διατροφή. Έστω όμως κι αν αναγνωρίζουν τη σημασία της διατροφικής εκπαίδευσης και μπορούν να λειτουργήσουν ως πρότυπα για τα παιδιά και να τα επηρεάσουν να αποκτήσουν υγιεινές συνήθειες, αντιμετωπίζουν πολλά εμπόδια στην οργάνωση και εφαρμογή προγραμμάτων διατροφικής αγωγής ή αγωγής υγείας.Σκοπός της διατριβής ήταν να διερευνήσει την αποτελεσματικότητα ενός νέου τρόπου διατροφικής παρέμβασης στο πλαίσιο του σχολείου, της επαναλαμβανόμενης έκθεσης μέσω του δασκάλου, στην αύξηση της κατανάλωσης φρούτων των παιδιών σχολικής ηλικίας και τις απόψεις των δασκάλων σχετικά με μη-διδακτικές μεθόδους στο πλαίσιο εκπαιδευτικών προγραμμάτων αγωγής υγείας, όπως επίσης και τους πιθανούς παράγοντες που επηρεάζουνε την πρόθεσή τους να υλοποιήσουν διαφόρων τύπων διατροφικές παρεμβάσεις για τους μαθητές τους.Υποστηρίζεται η αποτελεσματικότητα μιας καινοτόμου οικονομικής σχολικής παρέμβασης που στηρίζεται στην έκθεση στη συνήθεια κατανάλωσης φρούτου από το δάσκαλο, στη διαμόρφωση υγιεινών διατροφικών συνηθειών. Τονίζεται ο ρόλος του δασκάλου ως φορέας γνώσεων αλλά και ως πρότυπο συμπεριφοράς ως προς την προαγωγή της υγείας και συγκεκριμένα την αύξηση της πρόσληψης φρούτων από τα παιδιά.
In vivo δοσιμετρία ακτινοθεραπευτικής δέσμης φωτονίων με χρήση a-Si EPID.
Authors: Μανδουράρη Καλλιόπη
Published: August 2021

Σκοπός: Η αξιολόγηση μιας εύκολα εφαρμόσιμης μεθόδου δοσιμετρίας EPID, η οποία βασίζεται στη προσέγγιση της οπισθοπροβολής, και η σύγκρισή της με τη μέθοδο δοσιμετρίας EBT2 φιλμ. Μέθοδος: Προσδιορίστηκαν τα δοσιμετρικά χαρακτηριστικά του EPID. Έγινε περιγραφή της μεθοδολογίας για τον προσδιορισμό της δόσης επί του κεντρικού άξονα της δέσμης φωτονίων. Η μέθοδος επικυρώθηκε με μετρήσεις σε ομοιογενές ομοίωμα με τη χρήση θαλάμου ιονισμού. Πραγματοποιήθηκαν in vivo μετρήσεις σε δέκα ασθενείς με καρκίνο του προστάτη (3D-CRT) και με τις δυο μεθόδους.Αποτελέσματα: Σύμφωνα με τα αποτελέσματα των μετρήσεων στο ομοιογενές ομοίωμα προκύπτει μέση απόκλιση 1.7% ανάμεσα στις δόσεις που μετρήθηκαν με το EPID και τον θάλαμο ιονισμού, και μέση απόκλιση 2.2% ανάμεσα στις δόσεις που μετρήθηκαν με το EPID και τα φιλμ EBT2 στο μέσο επίπεδο. Ενώ, σύμφωνα με τα αποτελέσματα των in vivo μετρήσεων προκύπτει μέση απόκλιση 0.8% ανάμεσα στις δόσεις που μετρήθηκαν με το EPID και υπολογίστηκαν από το TPS, και μέση απόκλιση 1% ανάμεσα στις δόσεις που μετρήθηκαν με το EPID και τα φιλμ EBT2 στο ισόκεντρο.Συμπεράσματα: Η προτεινόμενη μέθοδος είναι ακριβής, εύκολα εφαρμόσιμη σε όλους τους τύπους των flat panel και ο υπολογισμός της δόσης μπορεί να πραγματοποιηθεί χωρίς τη χρήση κάποιου εξεζητημένου λογισμικού.
Η εικονογραφική κεραμεική του 12ου αι. π.Χ. στην Κύπρο
Authors: Λέκκα Άννα
Published: August 2021

H παρούσα εργασία προχωρά στην τεχνοτροπική, εικονολογική, συγκριτική ανάλυση της εικονιστικής κεραμικής του 12ου αι. π.Χ. από την Κύπρο και στη μελέτη των στυλιστικών και θεματικών αλλαγών, οι οποίες παρατηρούνται κατά την ΥKIIIA περίοδο σε σχέση με τις συνθέσεις των πρωιμότερων περιόδων. Η έρευνα περιορίστηκε αποκλειστικά στην ανάλυση του υπάρχοντος υλικού του 12ου αι. π.Χ. Μελετήθηκαν 144 αντικείμενα, θραύσματα και αγγεία, εικονιστικής κεραμικής και έγινε απόπειρα ταύτισης εργαστηρίων ή και χεριών καλλιτεχνών, καθώς και ερμηνευτικής προσέγγισης των εικόνων και των πιθανών συμβολισμών τους με βάση μύθους, γραπτά κείμενα και εικονογραφικές παραδόσεις των γειτονικών πολιτισμών της ανατολικής Μεσογείου και της Εγγύς Ανατολής.
Έκφραση του σηματοδοτικού μονοπατιού Notch σε πλακούντες εγκύων με προεκλαμψία
Authors: Φραγκιαδάκη Περσεφόνη
Published: August 2021

Η προεκλαμψία αποτελεί μια από τις κυριότερες αιτίες μητρικής και εμβρυικής/νεογνικής νοσηρότητας και θνητότητας και επιπλέκει το 3-5% των κυήσεων. Προηγούμενες μελέτες έδειξαν ότι μέλη του σηματοδοτικού μονοπατιού Notch (Notch signaling pathway) εκφράζονται στον πλακούντα και παίζουν σημαντικό ρόλο στην ομαλή ανάπτυξη του ενεργοποιώντας μεταγραφικούς παράγοντες οι οποίοι αλλάζουν την έκφραση γονιδίων στόχων. Διαταραχές στη λειτουργία του μονοπατίου Notch σχετίζονται με παθολογική πλακουντοποίηση. Σκοπός της μελέτης αυτής είναι να εξετάσει την έκφραση των υποδοχέων (receptors) NOTCH1,-2,-3,-4, των συνδετών (ligands) DLL1,-3,-4, JAG1,-2 και των γονιδίων στόχων (target genes) HEY1,-2 σε πλακούντες κυήσεων με προεκλαμψία. Εξετάστηκαν δείγματα πλακουντιακού ιστού από 20 προεκλαμπτικές και από 20 φυσιολογικές κυήσεις. Τα επίπεδα mRNA των υπό εξέταση μορίων μετρήθηκαν με ποσοτική (quantitative) Real-Time PCR (qRT-PCR) ενώ η πρωτεϊνική έκφραση της ενδοκυττάριας περιοχής (intracellular domain) των NOTCH2 (NICD2) και NOTCH3 (NICD3) εκτιμήθηκαν με Western Blot (WB). Τα αποτελέσματα μας έδειξαν ότι οι υποδοχείς Notch-1 και Notch-4 αλλά και ο συνδέτης Dll-1 δεν εκφράζονται στους πλακούντες γυναικών με προεκλαμψία ή με φυσιολογική εγκυμοσύνη. Ωστόσο, τα επίπεδα έκφρασης mRNA των NOTCH2, NOTCH3, DLL3, DLL4, JAG1, JAG2, HEY1 and HEY2 ήταν μειωμένα στα παθολογικά δείγματα σε σχέση με τα φυσιολογικά (p<0.01). Η ανάλυση με WB επιβεβαίωσε ότι τα επίπεδα πρωτεϊνικής έκφρασης των NICD2 και NICD3 ήταν επίσης ελαττωμένα στα δείγματα της προεκλαμψίας (p=0.014 και p<0.001, αντίστοιχα). Περαιτέρω στατιστική ανάλυση έδειξε α) μη έκφραση σε γονιδιακό επίπεδο του υποδοχέα NOTCH3 στις εγκύους εκείνες που κάπνιζαν και στη διάρκεια της εγκυμοσύνης σε σχέση με εκείνες που το έκοψαν (p=0.029) και β) στις περιπτώσεις με προεκλαμψία και βάρος νεογνού μικρότερο από την 5η εκατοστιαία θέση παρατηρήσαμε υψηλότερα επίπεδα πρωτεΐνης του NICD-3 (p=0.028) και υψηλότερα επίπεδα mRNA του Dll-3 (p=0.041). Τα αποτελέσματα της μελέτης μας δείχνουν ότι το σηματοδοτικό μονοπάτι Notch αποτελεί σημαντικό μέρος της παθογένειας αυτής της επιπλοκής της εγκυμοσύνης. Περαιτέρω μελέτες απαιτούνται με σκοπό να διερευνηθεί βαθύτερα και να καθοριστεί ο ρόλος των εξετασθέντων μορίων στην προεκλαμψία και να μελετηθεί η δυνητική τους χρήση στην πρόβλεψη και τη διαγνωστική και θεραπευτική προσέγγιση της νόσου.
Ο ρόλος της Νευροτενσίνης στην οξεία χειρουργική κοιλία και ιδιαίτερα στην ισχαιμία του μεσεντερίου.
Authors: Κοντοβουνήσιος Χρήστος
Published: August 2021

Σκοπός: Ο σκοπός της παρούσας τυφλής προοπτικής μελέτης ήταν να εξεταστεί, εάν η μέτρηση στο πλάσμα της νευροτενσίνης, IL-6 και IL-8 είναι ένας προγνωστικός δείκτης της ισχαιμίας του εντέρου ιδιαίτερα σε κλινικά αμφίβολες περιπτώσεις.Μέθοδοι: Πενήντα έξι ασθενείς κατατάχθηκαν στις ακόλουθες ομάδες ανάλογα με τη νόσο τους: ισχαιμία του εντέρου (Ομάδα 1: n = 14), απόφραξη λεπτού εντέρου (Ομάδα 2: η = 12), οξεία φλεγμονή (Ομάδα 3: η = 6) , διάτρηση (Ομάδα 4: η = 8), ορθοκολικό αδενοκαρκίνωμα (Ομάδα 5: η = 16). Δεκαπέντε υγιείς μάρτυρες κατατάχθηκαν στην Ομάδα 6. Ελήφθησαν δείγματα αίματος κατά την εισαγωγή τους, οι μετρήσεις έγιναν τυφλά και όλοι οι ασθενείς υποβλήθηκαν σε χειρουργική επέμβαση. Ορός και υπερκείμενα επίπεδα της IL-6, IL-8 και νευροτενσίνης μετρήθηκαν χρησιμοποιώντας τη δοκιμασία ELISA.Ο απεικονιστικός έλεγχος περιελάμβανε ακτινογραφίες και αξονική τομογραφία. Αμφίβολη ήταν η διάγνωση μόνο μεταξύ της ισχαιμίας του εντέρου σε εντερική απόφραξη και οξείας μεσεντερικής ισχαιμίας.Αποτελέσματα: Σύμφωνα με τα “Generalized Linear models και την post-hoc δοκιμασία Bonferoni" οι μέσες τιμές των επιπέδων της IL-6 του πλάσματος κατά την εισαγωγή διέφερε σημαντικά μεταξύ των ομάδων 1 και 2, 5 και της ομάδας 6. Η βέλτιστη τιμή που διαχωρίζει την ισχαιμία του εντέρου για τα επίπεδα της IL-6 ήταν 0,1348 pg / ml με ευαισθησία =1, ειδικότητα =0,850, PPV =0,9 και NPV =1 (ROC καμπύλη ανάλυση). Η Νευροτενσίνη και IL-8 δεν διαφοροποιούν τις περιπτώσεις ισχαιμίας. Στην πολυπαραγοντική ανάλυση μεταξύ 18 μεταβλητών (κλινικών και εργαστηριακών) μόνο η IL-6 ήταν στατιστικά σημαντική με την ισχαιμία του εντέρου.Συμπεράσματα: Η IL-6 του πλάσματος στην εισαγωγή του ασθενούς μπορεί να είναι ένα πρόσθετο διαγνωστικό εργαλείο που μπορεί να προβλέψει ισχαιμία του εντέρου σε αμφίβολες κλινικές καταστάσεις.
Ανάλυση των μικροτάσεων που αναπτύσσονται σε τεχνητά μηριαία οστά χρησιμοποιώντας διαφορετικούς αυχένες αρθρωτής μηριαίας πρόθεσης σε βιομηχανικό μοντέλο προσομοίωσης
Authors: Πολίτης Άγγελος
Published: August 2021

Εισαγωγή Αλλαγές στο offset του μηριαίου, στο ύψος της μηριαίας κεφαλής,στο μήκος του αυχένος, στην πρόσθια ή την οπίσθια κλίση του αυχένα του μηριαίου(anteversion ή retroversion) στην ολική αρθροπλαστική του ισχίου με δυνατότηταχρήσης εναλλασσόμενων αυχένων και κεφαλών αναμένεται να μεταβάλλουν τηνκατανομή των φορτίων στο μηριαίο.Μέθοδος Αναλύσαμε την κατανομή των φορτίων για όλους τους πιθανούςτύπους εναλλασσόμενων αυχένων και κεφαλών, εμφυτεύοντας μια εμπορικάδιαθέσιμη μηριαία πρόθεση με δυνατότητα εναλλαγής των αυχένων σε ένα ειδικήςκατασκευής μοντέλο συνθετικού μηριαίου οστού. Το μοντέλο τοποθετήθηκε σεελεγχόμενη από ηλεκτρονικό υπολογιστή υδραυλική πρέσα και στην εφαρμογή τωνκύκλων φόρτισης εξομοιώθηκε η μονοποδική φάση της βάδισης.Αποτελέσματα Η κατανομή των φορτίων κατά μήκος της διάφυσης παρουσίασεένα συγκεκριμένο και επαναλαμβανόμενο πρότυπο, ενώ στην διατροχαντήριαπεριοχή το πρότυπο ήταν πιο πολύπλοκο. Τα συμπιεστικά φορτία στην περιοχή τουέσω τμήματος του αυχένα (calcar) εντάθηκαν με τη χρήση των Ραιβών αυχένων.Χρησιμοποιώντας τον Μακρό Ουδέτερο αυχένα η ανάλυση των δεδομένων έδειξε ότιτο ύψος L των κεφαλών οδήγησε σε υψηλότερα φορτία σε όλες τις θέσεις τηςδιάφυσης, ακολουθούμενο από το ύψος S και ακολούθως από το ύψος Μ, ενώ στηνδιατροχαντήριο περιοχή τα ύψη L και S οδήγησαν σε υψηλότερα φορτία σε όλες τιςθέσεις. Χρησιμοποιώντας τον Κοντό Ουδέτερο αυχένα, διαπιστώθηκε ότι τόσο στηδιάφυση όσο και στην διατροχαντήριο περιοχή οι παραλλαγές L και M προκάλεσανυψηλότερα φορτία από την παραλλαγή S.Συμπεράσματα-Κλινική σημαντικότητα Ο χειρουργός πρέπει να είναιπροσεκτικός στη χρήση συγκεκριμένων συνδυασμών όπως είναι οι αυχένες μεσυνδυασμένα χαρακτηριστικά ή οι κοντοί αυχένες. Το αυξημένο φορτίο πουπροκλήθηκε από τη χρήση αυχένων με συνδυασμένα χαρακτηριστικά ή κοντούς αυχένες μπορεί θεωρητικά να οδηγήσει σε αποφυγή του φαινομένου διαφυγήςφορτίων. Οι συνδυασμοί με πρόσθια κλίση του αυχένος μπορεί να είναι πιοεπιρρεπείς στην εμφάνιση πόνου στο πρόσθιο μηριαίο. Οι συνδυασμοί της κεφαλήςύψους Μ με τον Μακρό Ουδέτερο αυχένα και της κεφαλής ύψους S με τον ΚοντόΟυδέτερο αυχένα μπορεί να είναι πιο επιρρεπείς στην εμφάνιση του φαινομένουδιαφυγής φορτίων. Στον αντίποδα, τα αυξημένα φορτία που προκαλούνται από τηχρήση των αυχένων ύψους L μπορεί θεωρητικά να οδηγήσουν σε διατήρηση τουοστού in vivo.
Η εκπαίδευση των ελληνικών ενόπλων δυνάμεων από την ελληνική επανάσταση μέχρι την αναβίωση των Ολυμπιακών Αγώνων (1821-1896)
Authors: Κυριακίδης Μάριος
Published: August 2021

Με την παρούσα διατριβή επιχειρείται η συμβολή στη μελέτη και έρευνα της εκπαίδευσης των ελληνικών Ενόπλων Δυνάμεων από τις παραμονές έναρξης της Ελληνικής Επανάστασης το 1821 μέχρι και το χρόνο διεξαγωγής των πρώτων Ολυμπιακών Αγώνων των Νεότερων χρόνων το 1896. Αξιολογήθηκαν τα προγράμματα σπουδών που εφαρμόστηκαν και μελετήθηκαν οι Οργανισμοί εκπαίδευσης, που ιδρύθηκαν τη συγκεκριμένη χρονική περίοδο, ώστε να περιγραφεί και να κατανοηθεί σφαιρικά η εξελικτική πορεία της στρατιωτικής εκπαίδευσης των Ελλήνων. Μελετήθηκαν τα ιδρυθέντα στρατιωτικά εκπαιδευτήρια δυτικοευρωπαϊκών χωρών κατά την υπό εξέταση περίοδο, ώστε να καταδειχθεί κατά πόσο επηρέασαν την οργάνωση των ελληνικών στρατιωτικών εκπαιδευτηρίων της εποχής.Τα χρόνια που ακολούθησαν μετά την Ελληνική Επανάσταση το 1821, η δομημένη και οργανωμένη εκπαίδευση των στρατιωτικών συνδέθηκε άμεσα με την επιδίωξη των εξουσιαστών του νεο-ιδρυθέντος κράτους να το προικοδοτήσουν με δυτικογενείς θεσμούς, γιατί η μίμηση των δυτικών προτύπων θα αποτελούσε ένα είδος εγγύησης για τη νομιμότητα του νεοσύστατου κράτους. Επομένως η οργάνωση, η εκπαίδευση και η εξέλιξη των στρατιωτικών σωμάτων στην Ελλάδα του 19ου αιώνα πρέπει να μελετηθεί σε συνάρτηση με τις κοινωνικο-πολιτικές εξελίξεις της χώρας και την εξωτερική της πολιτική καθώς και με την γενικότερη αντίληψη της εκπαίδευσης εκείνης της εποχής. Ο ελληνικός στρατός, οργανώθηκε μέσα σε ένα τέτοιο κλίμα, με πολλά εθνικοπολιτιστικά στοιχεία, λόγω του ρομαντικού κινήματος, που προωθούσε αυτή την ιδεολογία σε ολόκληρη την Ευρώπη, μέσα σε ένα διεθνές πλαίσιο, όπου ο ευρωπαϊκός δυτικός στρατός απαρτιζόταν από αριστοκράτες, που εγγυώντο ασφάλεια και καταστολή κάθε επαναστατικού κινήματος. Έτσι λοιπόν και στην Ελλάδα, τα πρώτα τριάντα χρόνια του ελεύθερου νεοελληνικού κράτους, οι οργανωτές και οι διοικητές του στρατού, που προέρχονταν από την αριστοκρατική - στρατιωτική τάξη της Βαυαρίας, είχαν ως κύριο έργο του στρατού την εδραίωση της κεντρικής εξουσίας.Μέσα από μια μακροχρόνια πορεία εναλλαγής πολιτικών σκοπιμοτήτων, κοινωνικών συγκρούσεων και ξένων επιρροών, η ελληνική στρατιωτική εκπαίδευση των Ενόπλων Δυνάμεων εξελίχθηκε, αποκτώντας επιστημονικό υπόβαθρο με βάση τις Αρχές της Παιδαγωγικής Επιστήμης ενώ συσχετίστηκε με την Μεγάλη Ιδέα, που διαποτίζει σχεδόν όλο τον 19ο αιώνα, Η κοινωνική άνοδος των στρατιωτικών στη νέα ελληνική αστική τάξη παίρνει σταδιακά τη σκυτάλη από τους ξένους στρατιωτικούς αξιωματούχους των ανώτερων κοινωνικών στρωμάτων.Κατά τη διάρκεια των Ολυμπιακών Αγώνων το 1896, αναδείχθηκε ο καρπός αυτής της εκπαίδευσης, ο στρατός και το ναυτικό και αποτέλεσε αντικείμενο θαυμασμού και θετικών σχολιασμών από Έλληνες και ξένους δημοσιογράφους της εποχής. Οι Ένοπλες Δυνάμεις συνέβαλαν δυναμικά στην οργάνωση αλλά και στη διεξαγωγή των Ολυμπιακών Αγώνων, που έλαβαν χώρα το 1896 στην Αθήνα. Η στρατιωτική τους εκπαίδευση απέβλεπε στη δημιουργία ικανών και χρηστών ηγητόρων των ενόπλων δυνάμεων, οι οποίοι θα μπορούσαν να φέρουν εις πέρας κάθε αποστολή, που θα αναλάμβαναν.
Η διδασκαλία των λατινικών στη μέση εκπαίδευση
Authors: Ζιώγα Ιωάννα
Published: August 2021

Στόχος της διατριβής ήταν η αποτύπωση των βασικών χαρακτηριστικών της διδασκαλίας του μαθήματος των Λατινικών στη Μέση Εκπαίδευση αλλά και η διατύπωση προτάσεων για την έξοδο του μαθήματος από την κρίση την οποία διέρχεται σήμερα. Παρουσιάσαμε τη διαδρομή του μαθήματος των Λατινικών στη νεοελληνική εκπαίδευση και στη συνέχεια επιχειρήσαμε να δούμε τι συνέβη στη δευτεροβάθμια εκπαίδευση της Γερμανίας, της Μ. Βρετανίας και της Ιταλίας σε σχέση με τη διδασκαλία των Λατινικών. Ακόμη προσπαθήσαμε να αποτυπώσουμε μια όσο το δυνατόν σαφή και πλήρη εικόνα αναφορικά με τη διδασκαλία των Λατινικών και τα προβλήματα που αντιμετωπίζει σήμερα βασιζόμενοι σε έρευνα μέσω ερωτηματολογίων. Στο τελευταίο μέρος της εργασίας, επιχειρήσαμε να αναδείξουμε λόγους που θα μπορούσαν να καταστήσουν το μάθημα ελκυστικό, ενδιαφέρον και χρήσιμο και προτείναμε ένα ενδεικτικό νέο Διαθεματικό Ενιαίο Πλαίσιο Προγράμματος Σπουδών για το μάθημα των Λατινικών, όπως και συγκεκριμένες παρεμβάσεις στο υπάρχον Αναλυτικό Πρόγραμμα Σπουδών. Τέλος, μετά από μια σύντομη θεωρητική αναφορά σε θέματα διδακτικής μεθοδολογίας, παρουσιάζουμε τέσσερα ενδεικτικά Σχέδια Διδασκαλίας του μαθήματος των Λατινικών, προσπαθώντας να εφαρμόσουμε στην πράξη όσα προηγουμένως προτείναμε θεωρητικά.
Διερεύνηση προγνωστικών παραγόντων υποτροπής της οξείας ιδιοπαθούς περικαρδίτιδας
Authors: Βασιλείου Παναγιώτης
Published: August 2021

Η ιδιοπαθής υποτροπιάζουσα περικαρδίτιδα (IRP) είναι μία συχνή και προβληματική επιπλοκή της οξείας περικαρδίτιδας με δυσμενείς επιδράσεις στην ποιότητα ζωής των ασθενών. Δεδομένου ότι ελάχιστες κλινικές και εργαστηριακές παράμετροι έχει διαπιστωθεί ότι μπορούν να προβλέψουν τις υποτροπές, στην παρούσα μελέτη διερευνήθηκε ο ρόλος κλινικών, εργαστηριακών απεικονιστικών παραμέτρων και κυρίως των προφλεγμονωδών κυτταροκινών προς αυτή την κατεύθυνση. Τριάντα διαδοχικοί ασθενείς με οξεία περικαρδίτιδα εντάχθηκαν στη μελέτη. Πλήρη δημογραφικά κλινικά, εργαστηριακά και απεικονιστικά δεδομένα συλλέχθηκαν από όλους τους ασθενείς κατά την ένταξη τους στη μελέτη ενώ ταυτόχρονα χρησιμοποιώντας σχετικό αντιδραστήριο (MultiBeat, Multiplex Assays-Enzo Life Sciencies) ανιχνεύτηκαν με κυτταρομετρία ροής στον ορό οι παρακάτω προφλεγμονώδεις κυττοκίνες: TNF-α, IFN-γ, IL-2, IL-4, IL-6, IL-8, IL-10, IL-12, IL-17, IL-18, and IL-1β). Επιπρόσθετα, 20 υγιείς εθελοντές αντίστοιχης ηλικίας εντάχθηκαν στη μελέτη σαν ομάδα ελέγχου. Όλοι οι ασθενείς παρακολουθήθηκαν προοπτικά για 20 μήνες και καταγράφηκε η εμφάνιση υποτροπιάζουσας περικαρδίτιδας, που ήταν και το τελικό σημείο. Μετά τον αποκλεισμό 4 ασθενών (13%) οι οποίοι δεν συμμορφώθηκαν με την περίοδο παρακολούθησης των 20 μηνών και 3 ασθενών (10%) στους οποίους διαπιστώθηκε δευτεροπαθής μορφή περικαρδιακής νόσου, στην ανάλυση συμπεριλήφθηκαν τελικά 23 ασθενείς με την ιδιοπαθή μορφή της νόσου. Στην περίοδο παρακολούθησης, 9 ασθενείς (39%) εμφάνισαν υποτροπή σε χρονικό διάστημα 35±5 ημερών μετά το αρχικό επεισόδιο. Οι ασθενείς με IRP ήταν νεότεροι (ηλικία 41 ± 16 έτη) και έλαβαν λιγότερο συχνά κολχικίνη (11%), σε σύγκριση με τους ασθενείς που δεν εμφάνισαν υποτροπή (ηλικία 55.8 ± 16 έτη, p=0.04 και χορήγηση κολχικίνης στο 50%, p=0.05, αντίστοιχα). Από τις προσδιορισθείσες στον αρχικό έλεγχο κυττοκίνες, μόνο η ιντερλευκίνη 8 ήταν η συχνότερα ανευρεθείσα μεταξύ των ασθενών με IRP (4/9, 44%) σε σύγκριση με τους ασθενείς ελεύθερους υποτροπών (1/14, 7%, p=0.03) και με την ομάδα ελέγχου (2/20, 10%, p=0.03).
Η εκπαιδευτική πολιτική της κυβέρνησης του Κ. Σημίτη 1996 - 2000
Authors: Παπασταμόπουλος Ξενοφών
Published: August 2021

Σκοπός της διατριβής ήταν να αναλύσει και να κατανοήσει την εκπαιδευτική πολιτική στην Ελλάδα, στα πλαίσια των ευρύτερων κοινωνικοπολιτικών αλλαγών που συντελέστηκαν στη δεκαετία του ΄90. Στο θεωρητικό μέρος παρουσιάστηκαν και αναλύθηκαν οι κυριότερες παράμετροι, που επηρεάζουν και διαμορφώνουν την εκπαιδευτική πολιτική. Στη συνέχεια παρουσιάστηκε η ιστορική διαδρομή του ΠΑΣΟΚ, από την ίδρυσή του μέχρι το 2001 και αναλύθηκε όχι μόνο η εκπαιδευτική πολιτική αλλά και οι νέες μορφές εκπαιδευτικής διακυβέρνησης, που προτάθηκαν, υιοθετήθηκαν και εφαρμόστηκαν στη δεκαετία του ΄90 και συγκεκριμένα στο διάστημα 1996-2001, από τις κυβερνήσεις του Κ. Σημίτη. Ειδικότερα παρουσιάστηκαν αναλυτικά οι νομοθετικές παρεμβάσεις του Υπουργού Παιδείας Γ. Αρσένη, που πέρασαν στην ιστορία ως Μεταρρύθμιση Αρσένη, η κριτική που άσκησαν τα κόμματα της αντιπολίτευσης, τόσο σε επίπεδο Επιτροπής Μορφωτικών Υποθέσεων της Ελληνικής Βουλής όσο και σε γενικότερο πολιτικό επίπεδο, η κριτική των συνδικαλιστικών φορέων των εκπαιδευτικών και τα επιχειρήματα της κυβέρνησης και του Γ. Αρσένη. Αναφερθήκαμε επίσης στις νομοθετικές παρεμβάσεις του διαδόχου του Γ. Αρσένη στο Υπουργείο Παιδείας Π. Ευθυμίου, με τις οποίες ακυρώθηκαν βασικά σημεία της Μεταρρύθμισης Αρσένη.
Λειτουργική ικανότητα των πνευμόνων σε ασθενείς με προχωρημένη καρδιακή ανεπάρκεια σε λίστα για μεταμόσχευση καρδιάς
Authors: Γεωργιοπούλου Βασιλική
Published: August 2021

Εισαγωγή: Διαταραγμένοι σπιρομετικοί παράμετροι έχουν αναφερθεί σε ασθενείς με σταδίου C καρδιακή ανεπάρκεια και προμηνύουν χειρότερη έκβαση σε αυτούς τους ασθενείς. Η επίδραση των σπιρομετρικών παραμέτρων στην έκβαση των ασθενών στάδιο D καρδιακής ανεπάρκειας που είναι καταχωρημένοι στη λίστα αναμονής για μεταμόσχευση καρδιάς είναι άγνωστη.Μέθοδοι: Συλλέξαμε δεδομένα σε διαδοχικούς ασθενείς που ήταν καταχωρημένοι στη λίστα για μεταμόσχευση καρδιάς και εξετάσαμε τη σχέση της FEV1, FVC και FEV1 / FVC με (1) το θάνατο ή την εμφύτευση συσκευής υποβοήθησης της αριστερής κοιλίας (πρωτεύον καταληκτικό σημείο) και (2) το θάνατο, την εμφύτευση της συσκευής υποβοήθησης της αριστερής κοιλίας, ή την επείγουσα μεταμόσχευση καρδιάς (δευτερεύον καταληκτικό σημείο). Σε μία δευτεύουσα ανάλυση, εξετάσαμε τη συσχέτιση της σπιρομέτρησης με την έκβαση μετά τη μεταμόσχευση.Αποτελέσματα: Μεταξύ των 187 ασθενών (ηλικίας 53 ± 10 ετών 17,1% γυναίκες, 69,5% λευκοί, 28,9% μαύροι), υπήρξαν 19 θάνατοι, 28 εμφυτεύσεις συσκευών υποβοήθησης της αριστερής κοιλίας, και 74 επείγουσες μεταμοσχεύσεις καρδιάς (πρωτεύον καταληκτικό σημείο: 25,1%, δευτερεύον καταληκτικό σημείο: 64,7%) μετά από ένα μέσο όρο παρακολούθησης 5,5 μήνες (2,3 έως 15,2 μήνες). Για την FEV1, ο σχετικός κίνδυνος για το πρωτεύον και δευτερεύον καταληκτικό σημείο ήταν 0,93 (95% διάστημα εμπιστοσύνης, 0,61 έως 1,41, P = 0,72) και 0,94 (95% διάστημα εμπιστοσύνης, 0,72 έως 1,21, P = 0,62) ανά λίτρο, αντίστοιχα. Ο σχετικός κίνδυνος της FVC ήταν 0,90 (95% διάστημα εμπιστοσύνης, 0,65 έως 1,25, P = 0,52) και 0,92 (95% διάστημα εμπιστοσύνης, 0,76 έως 1,13, P = 0,43) ανά λίτρο, αντίστοιχα. Οι διαφορετικοί τύποι διαταραχής της πνευμονικής λειτουργίας (αποφρακτικός, περιοριστικός, μικτός) επίσης δεν συνδέονται με τον κίνδυνο για συμβάματα. Δεν υπήρξε καμία αλληλεπίδραση των παραμέτρων της σπιρομέτρησης με το κάπνισμα ή τη πνευμονική νόσο με την έκβαση των ασθενών. Η σπιρομέτρηση δεν συνδέθηκε με την περιεγχειρητική θνητότητα των 30 ημερών (1,4%) ούτε με την 1-έτος επιβίωση μετά τη μεταμόσχευση (97,1%).Συμπέρασμα: Σε αντίθεση με τους ασθενείς με σταδίου C καρδιακή ανεπάρκεια, οι σπιρομετρικές παράμετροι δεν συσχετίστηκαν με έκβαση στον ομογενή πληθυσμό με σταδίου D καρδιακή ανεπάρκεια.
Ανοσοϊστοχημική διερεύνηση ενδοκυττάριων οδών σηματοδότησης σε καρκινώματα ενδομητρίου και μη νεοπλασματικό ενδομήτριο
Authors: Νικολάου Μαρίνος
Published: August 2021

Εισαγωγή/Σκοπός: Τα ενδοκυττάρια μονοπάτια σηματοδότησης Akt/mTOR και ΜΑΡΚ ενεργοποιούνται συχνά σε διάφορους τύπους καρκίνου, αλλά τα μέχρι τώρα δεδομένα στην διεθνή βιβλιογραφία για τον καρκίνο του ενδομητρίου είναι περιορισμένα. Ο σκοπός της παρούσας μελέτης ήταν να διερευνηθεί η κλινική σημασία της έκφρασης των φωσφορυλιωμένων βιοδεικτών p-ΜΑΡΚ, p-Akt και p-mTOR σε σχέση με τα κλινικο-παθολογοανατομικά χαρακτηριστικά των καρκινωμάτων και την πρόγνωση των ασθενών με τύπου Ι καρκίνωμα του ενδομητρίου.Υλικό-Μέθοδος: 103 ασθενείς με τύπο I καρκίνωμα του ενδομητρίου, που υποβλήθηκαν σε χειρουργική επέμβαση στην Γυναικολογική Κλινική του Πανεπιστημίου Πατρών το χρονικό διάστημα από το 1995 έως το 2010, με διαθέσιμους κύβους παραφίνης, μελετήθηκαν αναδρομικά με ανοσοϊστοχημεία για την έκφραση των φωσφορυλιωμένων βιοδεικτών p-ΜΑΡΚ, p-Akt και p-mTOR. Η έκφραση των ίδιων βιοδεικτών μελετήθηκε επίσης σε μη νεοπλασματικό ενδομητρικό ιστό.Αποτελέσματα: Η ανοσοϊστοχημική έκφραση των φωσφορυλιωμένων βιοδεικτών διαφέρουν μεταξύ δειγμάτων από καρκινώματα του ενδομητρίου και μη νεοπλασματικού ενδομητρικού ιστού. Η έκφραση της p-Akt παρατηρήθηκε αποκλειστικά σε καρκινώματα του ενδομητρίου. Η έκφραση της p-MAPK ήταν υψηλότερη σε καρκινώματα του ενδομητρίου σε σύγκριση με τον μη νεοπλασματικό ενδομητρικό ιστό (p<0,001). Η έκφραση της p-mTOR ήταν υψηλότερη στον μη νεοπλασματικό ενδομήτριο από ότι στο καρκίνωμα του ενδομητρίου (p=0.001). Έκφραση της p-Akt συσχετίστηκε με τα επίπεδα της p-ΜΑΡΚ (ρ=0,002, r=0,309). Η έκφραση αυτών των βιοδεικτών δεν συσχετίστηκε με κλινικά και παθολογοανατομικά χαρακτηριστικά των όγκων. Επιπλέον, η έκφραση των ανοσοϊστοχημικών βιοδεικτών δεν συσχετίστηκε με την ελεύθερη νόσου επιβίωση καθώς και την συνολική επιβίωση των ασθενών.Συμπεράσματα: Τα δεδομένα της μελέτης μας υποστηρίζουν την απορρύθμιση των PI3K/Akt/mTOR και ΜΑΡΚ ενδοκυττάριων μονοπατιών σηματοδότησης σε τύπου Ι καρκινώματα του ενδομητρίου
Έρευνα των πηγών ευγενών και άλλων μετάλλων σε κοιτάσματα πορφυρικού τύπου Cu-Au-Pd-Pt
Authors: Κιούσης Γεώργιος
Published: August 2021

Στην παρούσα διατριβή παρουσιάζεται μια μελέτη της προέλευσης των μετάλλων στα κοιτάσματα πορφυρικού τύπου Cu-Au. Παρατίθενται πρωτότυπα στοιχεία από το κοίτασμα των Σκουριών, σε συνδυασμό με υπάρχοντα δεδομένα από τις Σκουριές και άλλα κοιτάσματα (Elatsite, Mamut, Ok Tedi) αντίστοιχου τύπου. Τα πολύτιμα μέταλλα (Au, Pd, Pt) απαντώνται σε υπερβασικά έως βασικά μαγματικά πετρώματα και προέρχονται από τη μερική τήξη της ανώτερης ασθενοσφαιρικής μανδυακής σφήνας ή του κατώτερου φλοιού, που δίνει μάγμα βασαλτικής σύστασης. Τα πολύτιμα μέταλλα ενσωματώνονται στο θειούχο τήγμα και αποδεσμεύονται από αυτό, κάτω από οξειδωτικές συνθήκες, για να μεταφερθούν από τα υδροθερμικά ρευστά. Ο εμπλουτισμός των μεταλλοφόρων πετρωμάτων σε μη ανταγωνιστικά στοιχεία (Ba, Sr, Pb, U, Th, LREE: La, Ce, Nd) είναι αποτέλεσμα κλασματικής κρυστάλλωσης (κυρίως), αλλά και ενσωμάτωσης υλικού όξινης σύστασης από το φλοιό.Παράλληλα, εφαρμόζεται μια μέθοδος ανάκτησης, για τα πολύτιμα μέταλλα Au, Pd και Pt, από συμπυκνώματα επίπλευσης χαλκοπυρίτη. Τα τελευταία είναι αντιπροσωπευτικά της μεταλλοφορίας και προέρχονται από τα κοιτάσματα των Σκουριών, Elatsite, Mamut και Ok Tedi. Η ανάκτηση περιλαμβάνει δύο στάδια: α) οξειδωτική φρύξη των συμπυκνωμάτων επίπλευσης στους 915 oC για 2 h και β) οξειδωτική εκχύλιση των φρυγμένων και κονιοποιημένων συμπυκνωμάτων στους 70 oC για 24 h. Η εκχύλιση πραγματοποιείται σε σφαιρικό αντιδραστήρα, που περιέχει υδατικό διάλυμα HCl 6 M και H2O2 0,03 M, όγκου 500 ml, υπό συνεχή ανάδευση. Τα ποσοστά ανάκτησης κυμαίνονται σε υψηλά επίπεδα (>85%).Η βιωσιμότητα της εξόρυξης και του εμπλουτισμού στις Σκουριές διερευνάται μέσα από μια τεχνοοικονομική ανάλυση βασισμένη σε δεδομένα από σχετικές μελέτες βιωσιμότητας των Behre Dolbear και Kvaerner Metals. Αυτά τα δεδομένα, σε συνδυασμό με τα ποσοστά ανάκτησης και τις αξίες των μετάλλων, χρησιμοποιούνται για τον υπολογισμό της Καθαρής Παρούσας Αξίας (Κ.Π.Α.). Η ταυτόχρονη ανάκτηση του Pd και του Pt, ως παραπροϊόντα, πέρα από το Cu και το Au που παραμένουν τα κύρια προϊόντα, συμβάλλει σημαντικά στην αύξηση της Κ.Π.Α. (περίπου έως + 31 εκ. δολάρια Η.Π.Α.) και άρα στην ουσιαστική βελτίωση της οικονομικής ελκυστικότητας του κοιτάσματος.
Ενεργοποίηση οργανικών υποστρωμάτων με πλειάδες των στοιχείων μεταπτώσεως
Authors: Σερεσιώτη Ανδριανή
Published: August 2021

Η αντίδραση ολεφινικής μετάθεσης επάγει την ήπια σχάση και επανασχηματισμό των διπλών δεσμών άνθρακα-άνθρακα ενώ, από την ανακάλυψή της, έχει βρει εφαρμογές στην οργανική σύνθεση (βασικές χημικές ουσίες, φαρμακευτικά προϊόντα). Η αντίδραση καταλύεται από πληθώρα συστημάτων, τα οποία βασίζονται κυρίως σε μονοπυρηνικά σύμπλοκα στοιχείων μετάλλων μεταπτώσεως (Ti, Nb, Ta, Cr, Mo, W, Re, Co, Ru, Os). Παρ’όλα αυτά, υπάρχει επίσης ένας περιορισμένος αριθμός διμεταλλικών συμπλόκων με πολλαπλό δεσμό μετάλλου-μετάλλου που επάγουν τον μεταθετικό πολυμερισμό αλκινίων και τον ROMP κυκλοολεφινών. Στο πλαίσιο αυτό, άλατα των ανιόντων [W2Cl8]4- [(W4W)4+, σ2π4δ2] και [W2Cl7(THF)2]- [(W3W)6+ , a’2e’4] έχει αποδειχθεί ότι είναι πολύ αποτελεσματικοί απαρχητές για τις παραπάνω αντιδράσεις. Σκοπός της παρούσας διατριβής είναι η σύνθεση και η μελέτη των καταλυτικών ιδιοτήτων μιας σειράς αλάτων των ανάλογων ανιόντων [M2Cl8]n- [(M4M)n+, σ2π4δ2; M=Mo, n=4, (1), M=Re, n=6, (2)] και [Mo2X9]3- [(Mo3Mo)6+, a’2e’4 , X=Cl (3a), X=Br (3b), X=I (3c)].Τα σύμπλοκα 1, 2, 3a παρασκευάστηκαν σύμφωνα με γνωστές βιβλιογραφικές μεθόδους. Προσπάθειες να απομονωθούν τα καινούργια 3b,c είχαν ως αποτέλεσμα το σχηματισμό μιγμάτων, από τα οποία το τριπυρηνικό [nBu4N]2[Mo3Br11] (4) και το τετραπυρηνικό [nBu4N]2[Mo4OI12] (5) σύμπλοκο απομονώθηκαν και χαρακτηρίστηκαν φασματοσκοπικά (IR, UV-Vis, CV, ES-MS) και κρυσταλλογραφικά.Οι ενώσεις 1-4 δεν δρουν από μόνες τους ως απαρχητές, υπό διάφορες πειραματικές συνθήκες. Κατά την ενεργοποίησή τους όμως με συγκαταλύτες επάγουν σε μικρή απόδοση τον πολυμερισμό και κυκλοτριμερισμό φαινυλακετυλενίου (PA), καθώς και τον ROMP συγκεκριμένων μονο- και δι- κυκλοολεφινών [νορβορνένιο (NBE), νορβορναδιένιο (NBD), δικυκλοπενταδιένιο (DCPD), κυκλοπεντένιο (CPE)]. Τα κυκλοτριμερή και πολυμερή χαρακτηρίστηκαν με τεχνικές IR και NMR .
Η συμβολή της καινοτομίας στην επιχειρηματικότητα με την υιοθέτηση βιώσιμων μεθόδων ανάπτυξης
Authors: Παπαγρηγορίου Αριστείδης
Published: August 2021

Η παρούσα έρευνα αναλήφθηκε με στόχο την ανάδειξη της σημασίας της καινοτομίας στην επιχειρηματικότητα και πιο συγκριμένα της επίδρασης μιας νέας μορφής καινοτομίας, στη οποία έχει δώσει κατά την τελευταία δεκαετία έμφαση η Ευρωπαϊκή Ένωση, την οικοκαινοτομία. Η επίδραση της υιοθέτησης του οικοκαινοτομικού σήματος Green Key στην ανάπτυξη των ξενοδοχειακών επιχειρήσεων αποτέλεσε τη βασική ερευνητική υπόθεση που ελέγχθηκε. Ο έλεγχος στηρίχθηκε κυρίως στα χρηματοοικονομικά χαρακτηριστικά της επιχείρησης και στα ευρήματά του περιλαμβάνονται σημαντικές ενδείξεις θετικής επίδρασης της καινοτομίας στις ξενοδοχειακές επιχειρήσεις. Τα ευρήματα αυτά επιβεβαιώνουν τη συμβολή στην ανάπτυξη της επιχειρηματικότητας. Ιδιαίτερα δε η παρούσα διατριβή επικεντρώνεται στην οικοκαινοτομία με προσανατολισμούς βιώσιμης ανάπτυξης. Σύμφωνα με τα αποτελέσματα της έρευνας η οικοκαινοτομία φαίνεται ότι συμβάλλει θετικά στις ξενοδοχειακές επιχειρήσεις και περαιτέρω στην τοπική οικονομική ανάπτυξη σε μια περίοδο οικονομικής κρίσης εκτιμούμε ότι η συστηματική επένδυση και προώθηση της οικοκαινοτομίας δύναται να συμβάλλει ενεργά αφενός στη βελτίωση του τουριστικού προϊόντος και αφετέρου προς μια κατεύθυνση οικονομικής ανάπτυξης η οποία θα στηρίζεται στην αύξηση της επιχειρηματικής δραστηριότητας. Η καινοτομία της παρούσας έρευνας εστιάζεται στη μελέτη της επίδρασης μιας καινούργιας και ιδιαίτερης μορφής καινοτομίας, της οικολογικής, στην ανάπτυξη της επιχειρηματικότητας και συγκεκριμένα της τουριστικής επιχειρηματικότητας που αποτελεί έναν από τους βασικότερους πυλώνες της ελληνικής οικονομικής πολιτικής της επιχειρηματικής δραστηριότητας. Ιδιαίτερο ενδιαφέρον προσδίδει ότι η έρευνά μας εξετάζει αυτήν την επίδραση σε μια περίοδο οικονομικής ύφεσης και σε μια χώρα που αντιμετωπίζει βαθιά χρηματοοικονομική κρίση, δηλαδή συνθήκες που πλήττουν σοβαρά την επιχειρηματικότητα. Εκτιμούμε ότι τα ευρήματα αυτής της έρευνας θα συμβάλλουν στην περαιτέρω διερεύνηση της επίδρασης καινούργιων μορφών καινοτομίας στους επιχειρηματικούς τομείς που αποτελούν πυλώνες οικονομικής ανάπτυξης χωρών που επηρεάζονται περισσότερο σε περιόδους οικονομικής ύφεσης και χρηματοπιστωτικής κρίσης. Επίσης αυτή η έρευνα ανέδειξε ότι είναι ακόμη πιο σημαντικό να διέπονται οι καινοτόμες δράσεις των επιχειρήσεων από τις αρχές της βιώσιμης ανάπτυξης και της οικοκαινοτομικής συνείδησης και να πιστοποιούνται ώστε να επιτυγχάνεται τόσο η αναγνώρισή τους όσο και η αύξηση της διάχυσης της καινοτομίας και των καινοτόμων πρακτικών.
Τεχνικές για αξιόπιστα συστήματα παρακολούθησης
Authors: Λάλος Κωνσταντίνος
Published: August 2021

Τα συστήματα παρακολούθησης έχουν σημαντικό ρόλο στις εφαρμογές ανίχνευσης συμβάντων και ανάλυσης. Ωστόσο, οι τεχνικές παρακολούθησης αντικειμένων εξακολουθούν να είναι μία από τις μεγαλύτερες προκλήσεις στον τομέα της όρασης υπολογιστών, παρόλο που έχουν μελετηθεί εκτενώς κατά τη διάρκεια των προηγούμενων ετών. Στην παρούσα διατριβή, παρουσιάζεται η ροή αντικείμενου, η οποία χρησιμοποιείται για την εκτίμηση της μετατόπισης και της κατεύθυνσης ενός συγκεκριμένου αντικειμένου. Σε σύγκριση με τις τεχνικές ανίχνευσης και παρακολούθησης, η προτεινόμενη προσέγγιση μπορεί να υπολογίσει την κατεύθυνση του αντικειμένου με απευθείας τρόπο, ενώ παράλληλα μπορεί να αγνοεί άλλες άσχετες κινήσεις μέσα στην σκηνή. Ως εκ τούτου, η ροή αντικείμενου έχει τη δυνατότητα να εστιάζει συνεχώς σε ένα συγκεκριμένο αντικείμενο και να υπολογίζει το πεδίο της κίνησης του. Επίσης, η ροή αντικείμενου ενσωματώνεται σε μία αξιόπιστη προσέγγιση παρακολούθησης, η οποία χρησιμοποιεί ένα παραγωγικό prior, με στόχο να αντιμετωπίσει τις αλλαγές της εμφάνισης ενός αντικειμένου. Επιπλέον, προτείνεται ένας μηχανισμός επαλήθευσης δείγματος πραγματικού χρόνου. Η αποτελεσματικότητα της προτεινόμενης μεθόδου παρουσιάζεται σε ποικίλες ακολουθίες, όπως σε ένα σύνθετο βιομηχανικό περιβάλλον. Τα πειραματικά αποτελέσματα δείχνουν ότι η προτεινόμενη τεχνική είναι αξιόπιστη και έχει καλύτερη απόδοση από άλλες μοντέρνες τεχνικές παρακολούθησης αντικειμένων.
Ολοκληρωμένοι οπτικοί δρομολογητές για οπτικά δίκτυα διασύνδεσης υπολογιστικών συστημάτων
Authors: Παπαϊωάννου Σωτήριος
Published: August 2021

Σκοπός της διδακτορικής διατριβής ήταν ο σχεδιασμός και η μελέτη της αρχιτεκτονικής ενός οπτικού δρομολογητή σε επίπεδο τσιπ για την αποδοτική δρομολόγηση υψίρρυθμων πακέτων δεδομένων με χαμηλή κατανάλωση ισχύος. Για την ανάπτυξη ενός τέτοιου δρομολογητή χρησιμοποιήθηκε ο συγκερασμός τριών διαφορετικών τεχνολογιών σε μία κοινή πλατφόρμα πυριτίου σε μονωτή, αξιοποιώντας έτσι τα ιδιαίτερα πλεονεκτήματα της καθεμίας: η πλασμονική τεχνολογία επιστρατεύτηκε για την ανάπτυξη θερμο-οπτικών μεταγωγέων με μικρό αποτύπωμα και χαμηλή κατανάλωση ισχύος, η τεχνολογία πυριτίου χρησιμοποιήθηκε για το σχηματισμό του υπόλοιπου λειτουργικού φωτονικού κυκλώματος με χαμηλές απώλειες εισαγωγής και διάδοσης και η ηλεκτρονική αξιοποιήθηκε για την προηγμένη επεξεργασία που απαιτείται για το δυναμικό έλεγχο των στοιχείων μεταγωγής κατά τη διαδικασία της δρομολόγησης. Αρχικά, αναπτύχθηκαν κυκλωματικά μοντέλα προσομοίωσης των δύο βασικών μονάδων του προτεινόμενου υβριδικού δρομολογητή, που ήταν ο πλασμονικός μεταγωγέας και οι πολυπλέκτες πυριτίου και είχαν συντονιστές μικροδακτυλίου ως δομικό τους στοιχείο. Στη συνέχεια, τα κυκλωματικά αυτά μοντέλα αξιοποιήθηκαν σε διάταξη που σχεδιάστηκε σε κατάλληλο περιβάλλον προσομοίωσης οπτικών δικτύων με βάση την προτεινόμενη αρχιτεκτονική δρομολογητή μέγιστης δυνατής ρυθμαπόδοσης στα 320 Gb/s. Επίσης, πραγματοποιήθηκε ο πειραματικός (θερμο-) οπτικός χαρακτηρισμός και αξιολόγηση δύο διαφορετικών πολυπλεκτών πυριτίου που κατασκευάστηκαν στην ίδια πλατφόρμα για την υποστήριξη δύο διαφορετικών 8-κάναλων οπτικών ροών. Η πειραματική αξιολόγηση αφορούσε τις λειτουργίες πολυπλεξίας και αποπολυπλεξίας των κατασκευασμένων μονάδων με χρήση πολυκυματικών οπτικών ροών δεδομένων τόσο σε 10 Gb/s (με NRZ διαμόρφωση) όσο και σε 25 Gb/s (με RZ διαμόρφωση) ρυθμούς μετάδοσης γραμμής. Τέλος, μελετήθηκαν διεξοδικά (τόσο μέσω θερμο-οπτικού χαρακτηρισμού όσο και μέσω πειραματικής αξιολόγησης της λειτουργίας μεταγωγής για οπτικά σήματα με ρυθμό μετάδοσης γραμμής στα 10 Gb/s) δύο θερμο-οπτικοί συμβολομετρικοί μεταγωγείς τύπου Mach-Zehnder (MZI) πλασμονικής τεχνολογίας και τεχνολογίας πυριτίου. Σε αυτή την προσέγγιση χρησιμοποιήθηκαν ενεργοί (θερμο-οπτικά ελεγχόμενοι) πλασμονικοί βραχίονες πλαισιωμένοι από στάδια σύζευξης από πυρίτιο. Στην πρώτη υλοποίηση που μελετήθηκε, τα πλασμονικά μέρη του υβριδικού μεταγωγέα αποτελούνταν από πολυμερές PMMA, ενώ στη δεύτερη το PMMA αντικαταστάθηκε από το πολυμερές Cyclomer, καθιστώντας έτσι δυνατή τη μείωση του ενεργού μήκους των πλασμονικών τμημάτων χάρη στο διπλάσιο πρακτικά θερμο-οπτικό συντελεστή του νέου υλικού.
Διεπεμβατικός και μετεπεμβατικός έλεγχος με CEUS στον χημειοεμβολισμό με σφαιρίδια που εκλύουν χημειοθεραπευτικά
Authors: Μοσχούρης Ιπποκράτης
Published: August 2021

Σκοπός: Να αξιολογηθεί η υπερηχογραφία με ενισχυτές ηχογένειας (contrast-enhanced ultrasonography, CEUS) σαν μέθοδος διεπεμβατικής και μετεπεμβατικής αξιολόγησης του χημειοεμβολισμού με σφαιρίδια εκλύοντα χημειοθεραπευτικό (transarterial chemoembolization with drug-eluting beads, DEB-TACE). Να αξιολογηθεί ο συνδυασμός CEUS με ευρέως αποδεκτά κριτήρια ανταπόκρισης και πρόγνωσης.Υλικό-Μέθοδος: Μελετήθηκαν 63 ασθενείς, με 109 όγκους-στόχους (52 ασθενείς με ηπατοκυτταρικό καρκίνωμα, 9 ασθενείς με ηπατικές μεταστάσεις, 2 ασθενεις με ενδοηπατικό χολαγγειοκαρκίνωμα), οι οποίοι υπεβλήθησαν σε DEB-TACE ανά 5-7 εβδομάδες. Ο απεικονιστικός έλεγχος συμπεριέλαβε μία δυναμική εξέταση αναφοράς (υπολογιστική ή μαγνητική τομογραφία) και CEUS. Επί των απεικονιστικών ευρημάτων εφαρμόστηκαν τα κριτήρια ανταπόκρισης RECIST, mRECIST and EASL. Η απεικονιστική ανταπόκριση συσχετίστηκε με την συνολική επιβίωση (overall survival, OS) και την επιβίωση ελεύθερη προόδου νόσου (progression-free survival, PFS). Αποτελέσματα: Παρατηρήθηκε υψηλού βαθμού συμφωνία μεταξύ της CEUS και της εξέτασης αναφοράς στην αξιολόγηση της ανταπόκρισης κατά mRECIST (k=0.84, p<0.001). Ασθενείς με ανταπόκριση (κατά mRECIST-CEUS), είχαν σημαντικά μεγαλύτερη OS και PFS σε σύγκριση με τους υπόλοιπους (37.1 vs 11.0 μήνες, p<0.001 και 24.6 vs 10.9 μήνες, p=0.007,αντίστοιχα). Τα κριτήρια mRECIST είχαν υψηλότερη προγνωστική αξία από τα RECIST. Συμπέρασμα: Στο πλαίσιο της αξιολόγησης ηπατικών όγκων μετά DEB-TACE, ο συνδυασμός της CEUS με ευρέως αποδεκτά κριτήρια ανταπόκρισης φαίνεται εφικτός και με προγνωστική αξία.
Μορφολογία και συσχέτιση μορφομετρικών χαρακτηριστικών ενδοκοιλιακών αγγείων και μορφομετρικών χαρακτηριστικών ενδοκοιλιακών οργάνων
Authors: Μιχαληνός Αδαμάντιος
Published: August 2021

Το ερευνητικό ενδιαφέρον στην μορφομετρία των κλάδων της κοιλιακής αορτής και των κοιλιακών σπλάγχνων ανανεώνεται από την τεχνολογική εξέλιξη και ανάπτυξη των νέων ακτινολογικών και κλινικών εφαρμογών περιλαμβανομένων των θυριδωτών ενδοπροθέσεων και των υλικών χημειοεμβολισμού. Παρά αυτό, τα δεδομένα στην μορφομετρία των κλάδων της κοιλιακής αορτής και των κοιλιακών σπλάγνων είναι ελλιπή. Προκειμένου να ερευνήσουμε αυτό το θέμα, οι συγγραφείς σχεδιάσαμε μια μελέτη σε 50 φρέσκα και ταριχευμένα παρασκευάσματα 50 ενηλίκων Καυκασίων. Κατά την μελέτη αυτή εξετάσαμε την μορφομετρία των κλάδων της κοιλιακής αορτής, των νεφρών και του σπλήνα. Τα αποτελέσματά μας στην μορφομετρία των αρτηριών ήταν παρόμοια με των ήδη υπαρχόντων στην διεθνή βιβλιογραφία αλλά ανακαλύψαμε σημαντικές διαφορές στην μορφομετρία των σπλάγχνων ανάμεσα σε φρέσκα και ταριχευμένα παρασκευάσματα. Βρήκαμε επίσης συσχετίσεις ανάμεσα στην μορφομετρία των κλάδων της κοιλιακής αορτής. Επίσης αναγνωρίσαμε συσχετίσεις ανάμεσα στην μορφομετρία των επιχωρίων αρτηριών και των αγγειούμενων σπλάγχνων, προτείνοντας έτσι έναν νέο παράγοντα καθορισμού του μεγέθους τους. Τέλος επιτελέσαμε μια εκτεταμένη ανασκόπηση της βιβλιογραφίας ώστε να θέσουμε τα ευρήματά μας σε ένα ανατομικό, εμβρυολογικό και ακόμα περισσότερο ένα κλινικό πλαίσιο. Πιστεύουμε ότι τα ευρήματά μας προσθέτουν στην γνώση της μορφομετρίας των κλάδων της κοιλιακής αορτής και των σπλάγχνων και είναι πολύτιμα για διάφορες κλινικές, ακτινολογικές και χειρουργικές εφαρμογές περιλαμβανομένων της διερεύνησης και αντιμετώπισης των ανευρυσμάτων των σπλαγχνικών αρτηριών, του χημειοεμβολισμού, του σχεδιασμού θυριδωτών ενδοπροθέσεων και της μεταμόσχευσης.
Η σημασία της ιντερλευκίνης-17 στην έκβαση του πολυτραυματία ασθενή
Authors: Παράσχος Μιχαήλ
Published: August 2021

Ο ακριβής χρόνος της εμφάνισης ανοσοκαταστολής που σχετίζεται με το πολλαπλό τραύμα και οι ανοσιακοί μηχανισμοί που μεσολαβούν στην μετάβαση σε σοβαρή σήψη είναι ,εν πολλοίς, άγνωστοι. Μέθοδοι: Μονοπύρηνα κύτταρα από το περιφερικό αίμα απομονώθηκαν από 69 πολυτραυματίες ασθενείς εντός των πρώτων 24 ωρών από τον τραυματισμό και από 39 υγιείς εθελοντές και διεγέρθηκαν στο εργαστήριο για την παραγωγή κυτταροκινών. Οι μετρήσεις επανελήφθησαν εντός του πρώτου 24ώρου από την έναρξη του σηπτικού συνδρόμου.Αποτελέσματα: Οι ασθενείς εμφάνισαν πλημμελείς απαντήσεις στις συγκεντρώσεις στο αίμα του παράγοντα νέκρωσης των όγκων-α (TNF-α), της Ιντερλευκίνης 10 (IL-10), της Ιντερλευκίνης 17 (IL-17) και της Ιντερφερόνης-γ (IFN-γ), χρησιμοποιώντας ένα ευρύ πλαίσιο βακτηριακών διεγερτών. Η παραγωγή IFN –γ ήταν ενισχυμένη για τους ασθενείς με πολυοργανική ανεπάρκεια που οφείλεται στο τραύμα. 36 ασθενείς εκδήλωσαν σοβαρή σήψη. Στο χρόνο αυτό, η παραγωγή του TNF –α ήταν αυξημένη σε σχέση με τις τιμές εισαγωγής στη Μονάδα Εντατικής Θεραπείας. Η αύξηση ήταν μεγαλύτερη στους μη-επιβιώσαντες παρά μεταξύ των επιβιωσάντων. Η αυξημένη παραγωγή TNF–α κατά την έναρξη της σήψης ήταν κύριο εύρημα στους ασθενείς χωρίς ενδοτοξιναιμία.Συμπεράσματα: Η ανοσοκαταστολή τόσο της εγγενούς όσο και της επίκτητης απάντησης των κυτταροκινών, εμφανίζεται πρώιμα, από το πρώτο 24ωρο του τραυματισμού. Η μετάβαση στη σοβαρή σήψη ως αποτέλεσμα βακτηριακής επιλοίμωξης, οφείλεται κατά κύριο λόγο στην αυξημένη παραγωγή TNF–α, γεγονός που συνδέεται με δυσμενή πρόγνωση.
Επίδραση της μακροχρόνιας έκθεσης σε ατμοσφαιρική ρύπανση, σχετιζόμενη με κυκλοφοριακή κίνηση, στη νοσηρότητα και τη θνησιμότητα απο καρδιαγγειακά νοσήματα, στο Λεκανοπέδιο της Αττικής
Authors: Κατσούλης Μιχαήλ
Published: August 2021

Υπάρχουν αρκετές μελέτες στην βιβλιογραφία που τεκμηριώνουν την επιβαρυντική δράση της μακροχρόνιας έκθεσης στην ατμοσφαιρική ρύπανση στα καρδιαγγειακά νοσήματα. Ο σκοπός της παρούσας διδακτορικής διατριβής ήταν να μελετηθούν οι επιδράσεις της μακροχρόνιας έκθεσης στην ατμοσφαιρική ρύπανση που προέρχεται από την κυκλοφορία οχημάτων, στη νοσηρότητα και τη θνησιμότητα από καρδιαγγειακά νοσήματα, στο Λεκανοπέδιο της Αττικής. Εκτιμήθηκαν οι συγκεντρώσεις αιωρούμενων σωματιδίων με αεροδυναμική διάμετρο <10μm (PM10) και διοξειδίου του αζώτου (NO2) για την διεύθυνση κατοικίας των 2752 συμμετεχόντων από τη μελέτη ΕΠΙΚ-Ελλάς για την περίοδο 1997-2011, με τη χρήση χωρό-χρονικών μοντέλων χρήσης γης [Land Use Regression models]. Ως εκβάσεις, χρησιμοποιήθηκαν η νοσηρότητα και η θνησιμότητα από ισχαιμική καρδιοπάθεια, εγκεφαλικό επεισόδιο ή καρδιαγγειακά νοσήματα. Για τη στατιστική ανάλυση, χρησιμοποιήθηκαν τα μοντέλα αναλογικών κινδύνων του Cox και έγινε έλεγχος για πολλούς δημογραφικούς και κοινωνικό-οικονομικούς συγχυτικούς παράγοντες. Βρέθηκαν θετικές συσχετίσεις της έκθεσης σε PM10 με την εμφάνιση καρδιαγγειακού νοσήματος (ΣΚ για 10μg/m3 αύξησης του PM10:1.43, p-value:0.056), οι οποίες ήταν πιο ισχυρές στους νεότερους συμμετέχοντες (ΣΚ για 10μg/m3 αύξησης του PM10:1.98, p-value:0.038). Αυξημένος κίνδυνος παρουσιάστηκε ειδικότερα για τη επίπτωση ισχαιμικής καρδιοπάθειας στις γυναίκες (ΣΚ για 10μg/m3 αύξησης του PM10:2.28, p-value:0.079). Πιο ασθενής ή μηδενική σύνδεση της νοσηρότητας από καρδιαγγειακά νοσήματα παρατηρήθηκε με την έκθεση σε υψηλότερες συγκεντρώσεις NO2. Τέλος, η μακροχρόνια έκθεση σε PM10 και NO2 φάνηκε να συνδέεται με τη θνησιμότητα από καρδιαγγειακά νοσήματα και κυρίως από ισχαιμική καρδιοπάθεια.Η παρούσα έρευνα αναδεικνύει ότι η έκθεση στα αιωρούμενα σωματίδια σχετίζεται θετικά με την αύξηση της επίπτωσης και της θνησιμότητας από καρδιαγγειακά νοσήματα στην Αττική, σε μια πυκνοκατοικημένη περιοχή με υψηλά επίπεδα ατμοσφαιρικής ρύπανσης και θερμό κλίμα.
Η σημασία της IL-12 στη διαπυητική ιδραδενίτιδα
Authors: Γιατράκου Σοφία
Published: August 2021

Η εμφάνιση αντιγόνου σε χρόνιες διαταραχές του δέρματος πραγματοποιείται μέσω της οδού της ιντερλευκίνης-12 (IL-12) / ιντερλευκίνης-23 (IL-23) και, ειδικότερα, μέσω του υποδοχέα της IL-12. Πρόσφατα στοιχεία που δείχνουν δυσρυθμία στην εμφάνιση αντιγόνου σε δερματικές βλάβες της διαπυητικής ιδρωταδενίτιδας (hidradenitis suppurativa, HS) οδήγησαν στη διερεύνηση του ρόλου του πολυμορφισμού ενός μόνο νουκλεοτιδίου (SNPs) του γονιδίου της IL-12RB1, που είναι υπεύθυνο για την κωδικοποίηση της υπομονάδας β1 του υποδοχέα IL12R. Γονιδιωματικό DNA απομονώθηκε από 139 ασθενείς και 113 υγιείς μάρτυρες με αντιστοιχία εθνότητας, φύλου και ηλικίας. Ταυτοποιήθηκαν εννέα πολυμορφισμοί SNPs στην κωδικοποιούσα περιοχή του γονιδίου IL12RB1. Δεν παρατηρήθηκαν σημαντικές διαφορές στο γονότυπο και στη συχνότητα αλληλόμορφων μεταξύ των ομάδων των ασθενών και των μαρτύρων. Αναγνωρίστηκαν δύο κοινοί απλότυποι, ο h1 και ο h2. Η κατοχή του h2, που αποτελείται από αλληλόμορφα χαμηλής συχνότητας, συσχετίστηκε με αυξημένο κίνδυνο για την εμφάνιση του σταδίου της νόσου Hurley III και με τη συμμετοχή ενός μεγάλου αριθμού περιοχών του δέρματος. Οι ασθενείς με τον απλότυπο h1 παρουσίασαν τη νόσο σε μεγαλύτερη ηλικία. Η παρούσα μια γενετική μελέτη περιελάμβανε το μεγαλύτερο αριθμό ασθενών με HS έως σήμερα. Αν και οι πολυμορφισμοί SNPs του γονιδίου IL12RB1 δεν φαίνεται να σχετίζονται με γενετική προδιάθεση για την HS, εντούτοις συνδέονται άμεσα με τoν κλινικό φαινότυπο της ασθένειας.